9


	Образецът на консултационен документ влиза в сила от 01 януари 2021 г.




	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Необходимост от изменение в настоящата разпоредба на чл. 157, ал. 1 от ЗОВСРБ, в която е разписано, че военнослужещите се атестират ежегодно с цел осигуряване на кариерното им развитие. Предложението е съобразено със спецификата на военната служба, която съгласно чл. 134 от ЗОВСРБ се изпълнява на територията на страната и извън нея, в състава на български или многонационални формирования при участие в операции и мисии. Освен това, кариерното развитие на военнослужещите е свързано с необходимостта от обучение за получаване на образователен ценз, придобиване и повишаване на квалификация във военните академии, висшите военни училища и в професионалните сержантски (старшински) колежи или други институции в системата на професионалното образование и обучение. Съществуват и непредвидени обстоятелства, които налагат ползване на право на отпуск за временна неработоспособност, отпуск по чл. 187, ал. 3 и 4, чл. 203, ал. 1 и 3, чл. 205а и 206 от Закона за отбраната и въоръжените сили на Република България, които налагат отсъствието на военнослужещите през по-голяма част от съответния атестационен период.
Горепосочените обстоятелства водят до обективна невъзможност военнослужещите да бъдат атестирани ежегодно за изпълнението на функционалните си задължения на съответната длъжност, поради което разпоредбата за ежегодно атестиране се явява неприложима норма към всички военнослужещи.
В същото време разпоредбата за ежегодно атестиране възпрепятства и постигането на определените в Програмата за развитие на отбранителните способности на въоръжените сили на Р България до 2032 г. (Програма 2032) параметри, в направление „Хората в отбраната“ и заложените цели в Плана за развитие на въоръжените сили на Р България до 2026 г. (План 2026) за разработване на нов модел за кариерно развитие на военнослужещите.
В този смисъл е необходимо да се отбележи, че в настоящия си вид, разпоредбата на чл. 157, ал. 1 за „ежегодно“ атестиране на военнослужещите не отчита спецификата на военната професия и е неприложима за всички военнослужещи. 
Поради този причина е необходимо разпоредбата на чл. 157, ал. 1 за „ежегодно“ атестиране да отпадне и атестирането на военнослужещите да се извършва по критерии, условия и ред, определени с акт на министъра на отбраната (чл. 157, ал. 3 от ЗОВСРБ).

	1.2.
	Цели на консултацията:
Да се запознаят заинтересованите страни с предложението, като им бъде предоставена възможност да изразят становищата си. 
Предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта. 
Анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона. 
Съпътстващи цели на консултацията са: 
• получаване на мнения и становища от заинтересованите страни за обхвата и същността на проекта на закон; 
• получаване на предложения за по-ефективно постигане на целите на проекта на закон; 
• идентифициране на допълнителни възможности, алтернативни на предложенията; 
• оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.


Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
- Закон за отбраната и въоръжените сили на Република България;
- Наредба № Н-28/05.11.2010 г. за критериите, условията и реда за атестиране на военнослужещите от Министерството на отбраната, структурите на пряко подчинение на министъра на отбраната и Българската армия.

	2. ОПИСАНИЕ НА ПРЕДЛОЖЕНИЕТО
Да отпадне изискването в чл. 157, ал. 1 за „ежегодно“ атестиране на военнослужещите следва, а атестирането на военнослужещите да се извършва по критерии, условия и ред, определени с акт на министъра на отбраната (чл. 157, ал. 3 от ЗОВСРБ).

	3. ВЪПРОСИ ЗА ОБСЪЖДАНЕ
1. Какви проблеми срещате във връзка с изпълнението на разпоредбата за ежегодно атестиране на военнослужещите?
2. Считате ли целесъобразно да отпадне изискването в чл. 157, ал. 1 за „ежегодно“ атестиране на военнослужещите и атестирането на военнослужещите да се извършва по критерии, условия и ред, определени с акт на министъра на отбраната? 
3. Какви ще са последствията от предвижданата промяна?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България.

